Profilert amerikansk journalist drept i Homs
De to ble drept da en granat traff et provisorisk pressesenter opprettet av regimekritiske aktivister i Baba Amr-området, opplyser aktivisten Omar Shaker. Ifølge Shaker ble tre andre utenlandske journalister såret i angrepet, men opplysningene er ikke bekreftet fra uavhengig hold. The Times skriver at den anerkjente amerikanske krigsreporteren Marie Colvin, som jobber for britiske The Sunday Times, er en av de drepte. Frankrikes utenriksminister Alain Juppe har bekreftet overfor CNN at den andre personen som er drept er den franske fotografen Remi Ochlik. Det er også flere andre drepte og skadde i angrepet.Colvin har i flere år vært en fryktløs krigskorrespondent for London-avisa Sunday Times. Hun mistet et øye da hun dekket borgerkrigen på Sri Lanka, og samme år ble hun utnevnt til årets utenriksreporter i Storbritannia. Både Colvin og Ochlik er veteraner i Midtøsten. Det siste året har hun stort sett dekket den arabiske våren i Tunisia, Egypt og Libya. Selv om Colvin var ekspert på Midtøsten, har hun også dekket kriger i Tsjetsjenia, Sierra Leone, Sarajevo og Kosovo, foruten Sri Lanka. Hennes siste reportasje ble trykket i Sunday Times søndag under tittelen «Vi lever i frykt for en massakre» om tilværelsen i Baba Amr. Ochlik startet sin karriere som fotograf i Haiti, og dekket siden krig, koleraepidemi og valg i Kongo. Fra Midtøsten fotograferte han blant annet for Le Monde, Paris Match, Time Magazine og Wall Street Journal.Igår mistet over 40 mennesker livet under bombeangrep i Homs, og til sammen mer enn 100 omkom i hele landet. Opprørsbyen Homs har vært under bombeangrep fra regjeringsstyrker i 18 dager. President Bashar al-Assad slår ned på alle som prøver å protestere eller opprøre mot regimet. I januar ble den franske journalisten Gilles Jacquier drept i Homs, under et pressebesøk som ble organisert av syriske myndigheter. Ifølge BBC var det trolig opprørere som sto bak angrepet som kostet Jacquier livet, mens regimekritiske aktivister anklager regjeringsstyrker for å ha stått bak. USA har nå gitt uttrykk for at de vil vurdere å utstyre opprørsbevegelsen med våpen dersom Assad ikke gir etter og setter en stopper for de dødlige angrepene i landet. (VG Nett/NTB)
To vestlige journalister er drept i et granatangrep i den syriske byen Homs, opplyser en syrisk aktivist i området. En av dem er profilerte Marie Colvin fra The Sunday Times.